# ᱠᱟᱞᱤᱯᱚᱫᱚ ᱥᱚᱨᱮᱱ

| ᱠᱷᱮᱨᱣᱟᱞ ᱥᱚᱨᱮᱱ Kherwal Soren |
| --- |
| ᱠᱷᱮᱨᱣᱟᱞ ᱥᱚᱨᱮᱱ |
| ᱢᱩᱬ ᱧᱩᱛᱩᱢ | ᱠᱟᱞᱤᱯᱚᱫᱚ ᱥᱚᱨᱮᱱ |
| ᱡᱟᱱᱟᱢ ᱧᱩᱛᱩᱢ ᱡᱟᱱᱟᱢ ᱢᱟᱹᱦᱤᱛ  ᱟᱨ  ᱡᱟᱱᱟᱢ ᱴᱷᱟᱶ | ᱰᱤᱥᱮᱢᱵᱚᱨ ᱙, ᱑᱙᱕᱗(1957-12-09) ᱨᱟᱜᱷᱩᱱᱟᱛᱷᱯᱩᱨ, ᱞᱟᱞᱜᱚᱲ, ᱡᱷᱟᱲᱜᱨᱟᱢ ᱦᱚᱱᱚᱛ, ᱯᱚᱪᱷᱤᱢ ᱵᱟᱝᱞᱟ |
| ᱫᱤᱥᱚᱢᱤᱭᱟᱹ | ᱥᱤᱧᱚᱛᱤᱭᱟᱹ |
| ᱥᱮᱪᱮᱫ | ᱵᱤ.ᱮ ᱟᱨ ᱨᱟᱡᱽᱟᱹᱨᱤ ᱥᱟᱬᱮᱥ ᱨᱮ ᱮᱢ.ᱮ |
| ᱥᱮᱪᱮᱫ ᱟᱠᱷᱲᱟ | ᱠᱟᱯᱜᱟᱲᱤ ᱠᱚᱞᱮᱡᱽ ᱟᱨ ᱨᱚᱵᱤᱱᱫᱨᱚ ᱵᱷᱟᱨᱚᱛᱤ ᱡᱮᱜᱮᱛ ᱵᱤᱨᱫᱟᱹᱜᱟᱲ |
| ᱠᱟᱹᱢᱤ | ᱚᱱᱚᱞᱤᱭᱟᱹ, ᱥᱟᱥᱟᱯᱲᱟᱣᱤᱡ |
| ᱮᱢᱤᱡ | ᱵᱷᱟᱨᱚᱛᱤᱭᱚ ᱥᱴᱮᱴ ᱵᱮᱝᱠ |
| ᱟᱯᱟᱛ ᱮᱸᱜᱟᱛ | * ᱛᱟᱨᱟᱪᱟᱸᱫᱽ ᱥᱚᱨᱮᱱ (ᱵᱟᱵᱟ)
* ᱠᱟᱹᱯᱩ ᱥᱚᱨᱮᱱ (ᱟᱭᱳ)
 |
| ᱥᱤᱨᱯᱷᱟᱹ | ᱯᱚᱫᱽᱢᱚᱥᱨᱤ |

**ᱠᱟᱞᱤᱯᱚᱫᱚ ᱥᱚᱨᱮᱱ** ᱫᱚ ᱤᱨᱟᱹᱞ ᱜᱮᱞ ᱫᱚᱥᱚᱠ ᱨᱮᱱ ᱢᱤᱫ ᱧᱩᱛᱩᱢᱟᱱ ᱜᱟᱭᱟᱱ ᱚᱱᱚᱞᱤᱭᱟᱹ ᱟᱨ ᱥᱟᱥᱟᱯᱲᱟᱣᱤᱡ ᱠᱟᱱᱟᱭ᱾ ᱥᱟᱱᱛᱟᱲᱤ ᱥᱟᱶᱦᱮᱫ ᱨᱮ ᱩᱱᱤ ᱫᱚ **ᱠᱷᱮᱨᱣᱟᱞ ᱥᱚᱨᱮᱱ** ᱵᱟᱦᱟᱱᱟ ᱧᱩᱛᱩᱢ ᱛᱮᱭ ᱚᱞᱟ᱾

## ᱮᱛᱚᱦᱚᱵ ᱡᱤᱭᱚᱱ

ᱠᱟᱞᱤᱯᱚᱫᱚ ᱥᱚᱨᱮᱱ ᱫᱚ ᱑᱙᱕᱗ ᱥᱮᱨᱢᱟ ᱨᱮᱱ ᱙ ᱰᱤᱥᱮᱢᱵᱚᱨ ᱦᱤᱞᱳᱜ ᱯᱚᱪᱷᱤᱢ ᱵᱟᱝᱞᱟ ᱯᱚᱱᱚᱛ, ᱡᱷᱟᱲᱜᱨᱟᱢ ᱦᱚᱱᱚᱛ (ᱞᱟᱦᱟ ᱛᱮ ᱯᱟᱪᱮ ᱢᱮᱫᱤᱱᱤᱯᱩᱨ ᱦᱚᱱᱚᱛ) ᱨᱮᱱᱟᱜ ᱵᱤᱱᱯᱩᱨ ᱛᱷᱟᱱᱟ (ᱞᱟᱦᱟ ᱛᱮ ᱫᱚ ᱞᱟᱞᱜᱚᱲ) ᱨᱮᱭᱟᱜ ᱵᱮᱞᱟᱴᱤᱠᱚᱨᱤ ᱰᱟᱠ ᱚᱲᱟᱜ ᱛᱟᱹᱨᱤ ᱨᱮ ᱢᱮᱱᱟᱜ ᱨᱚᱜᱷᱩᱱᱟᱛᱷᱯᱩᱨ ᱟᱹᱛᱩ ᱨᱮᱭ ᱡᱟᱱᱟᱢ ᱞᱮᱱᱟ᱾ ᱟᱯᱟᱛ ᱧᱩᱛᱩᱢ ᱫᱚ ᱛᱟᱨᱟᱪᱟᱸᱫᱽ ᱥᱚᱨᱮᱱ ᱟᱨ ᱟᱭᱳ ᱫᱚ ᱠᱟᱹᱯᱩ ᱥᱚᱨᱮᱱ᱾

### ᱚᱞᱚᱜ ᱯᱟᱲᱦᱟᱜ

ᱠᱷᱮᱨᱣᱟᱞ ᱥᱚᱨᱮᱱᱟᱜ ᱮᱛᱚᱦᱚᱵ ᱥᱮᱪᱮᱫ ᱫᱚ ᱜᱳᱯᱟᱞᱯᱩᱨ ᱯᱨᱟᱭᱢᱟᱨᱤ ᱟᱥᱲᱟ ᱠᱷᱚᱱ ᱮᱦᱚᱵ ᱞᱮᱱ ᱛᱟᱭᱟ᱾ ᱛᱟᱭᱚᱢ ᱛᱮ ᱑᱙᱗᱗ ᱥᱮᱨᱢᱟ ᱨᱮ ᱪᱚᱸᱫᱽᱨᱚ ᱦᱟᱭᱟᱨ ᱥᱮᱠᱮᱱᱰᱟᱨᱤ ᱤᱥᱠᱩᱞ ᱠᱷᱚᱱ ᱥᱮᱠᱮᱱᱰᱟᱨᱤ ᱮ ᱯᱟᱥ ᱞᱮᱱᱟ᱾ ᱑᱙᱘᱐ ᱥᱮᱨᱢᱟ ᱨᱮ ᱠᱟᱯᱜᱟᱲᱤ ᱥᱮᱵᱟᱵᱷᱟᱨᱚᱛᱤ ᱢᱚᱦᱟᱵᱤᱫᱫᱟᱞᱚᱭ ᱠᱷᱚᱱ ᱵᱤ.ᱮ ᱟᱨ ᱑᱙᱘᱔ ᱥᱮᱨᱢᱟ ᱨᱮ ᱨᱚᱵᱤᱱᱫᱨᱚ ᱵᱷᱟᱨᱚᱛᱤ ᱡᱮᱜᱮᱛ ᱵᱤᱨᱫᱟᱹᱜᱟᱲ ᱠᱷᱚᱱ ᱨᱟᱡᱽᱟᱹᱨᱤ ᱥᱟᱬᱮᱥ ᱨᱮ ᱮᱢ.ᱮᱭ ᱯᱟᱥ ᱞᱮᱫᱟ᱾

## ᱠᱟᱹᱢᱤ

᱑᱙᱘᱔ ᱥᱮᱨᱢᱟ ᱨᱮ ᱵᱷᱟᱨᱚᱛᱤᱭᱚ ᱥᱴᱮᱴ ᱵᱮᱝᱠ ᱨᱮ ᱠᱟᱹᱢᱤᱭ ᱮᱦᱚᱵ ᱞᱮᱫᱟ ᱾ ᱠᱚᱞᱠᱟᱛᱟ ᱨᱮ ᱛᱟᱦᱮ ᱛᱟᱭᱚᱢ ᱩᱪᱟᱹᱲ ᱠᱟᱛᱮ ᱡᱷᱟᱲᱜᱨᱟᱢ ᱨᱮᱭ ᱦᱮᱡ ᱞᱮᱱᱟ ᱾

## ᱥᱟᱶᱦᱮᱫ ᱪᱟᱨᱪᱟ

ᱥᱟᱱᱛᱟᱲ ᱥᱟᱶᱛᱟ ᱟᱨ ᱞᱟᱠᱪᱟᱨ ᱥᱟᱶ ᱡᱚᱯᱲᱟᱣ ᱮ ᱛᱟᱦᱮᱸ ᱠᱟᱱ ᱛᱮ ᱥᱟᱱᱛᱟᱲ ᱪᱮᱛᱟᱱ ᱫᱩᱞᱟᱹᱲ ᱧᱮᱞᱚᱜ ᱛᱟᱭᱟ, ᱡᱟᱦᱟᱸ ᱫᱚ ᱟᱡᱟᱜ ᱚᱞ ᱵᱮᱞ ᱛᱟᱞᱟ ᱛᱮᱭ ᱥᱚᱫᱚᱨ ᱟᱠᱟᱫᱟ ᱾
ᱠᱟᱯᱜᱟᱲᱤ ᱠᱚᱞᱮᱡᱽ ᱨᱮ ᱯᱟᱲᱦᱟᱜ ᱚᱠᱛᱮ ᱠᱷᱚᱱ ᱜᱮ ᱠᱷᱮᱨᱣᱟᱞ ᱥᱚᱨᱮᱱᱟᱜ ᱥᱟᱶᱦᱮᱫ ᱪᱟᱨᱪᱟ ᱫᱚ ᱮᱦᱚᱵ ᱞᱮᱱᱟ᱾ ᱟᱡᱟᱜ ᱯᱳᱭᱞᱳ ᱚᱞ ᱫᱚ ᱦᱩᱭᱩᱜ ᱠᱟᱱᱟ "ᱜᱩᱛᱤ" ᱡᱟᱦᱟᱸ ᱫᱚ ᱑᱙᱗᱘ ᱥᱮᱨᱢᱟ ᱨᱮ ᱯᱚᱪᱷᱤᱢ ᱵᱟᱝᱞᱟ ᱯᱟᱛᱷᱟᱢ ᱨᱮ ᱩᱪᱷᱟᱹᱱ ᱞᱮᱱᱟ ᱾
ᱵᱮᱼᱥᱤᱠᱷᱱᱟᱹᱛ ᱟᱨ ᱧᱩᱛᱟᱹᱛ ᱨᱮ ᱢᱮᱱᱟᱜ ᱠᱚ ᱥᱟᱱᱛᱟᱲ ᱡᱟᱹᱛᱤ ᱮᱵᱷᱮᱱ ᱠᱚ ᱞᱟᱹᱜᱤᱫ ᱜᱟᱭᱟᱱ ᱚᱞ ᱨᱮ ᱢᱚᱱᱮᱭ ᱞᱟᱜᱟᱣ ᱞᱮᱫ ᱛᱟᱭᱟ ᱾

## ᱚᱞ ᱠᱚ

* **ᱚᱞ ᱯᱩᱛᱷᱤ ᱠᱚ**

1. *ᱠᱷᱮᱨᱣᱟᱞ ᱟᱲᱟᱝ* (ᱚᱱᱚᱬᱦᱮᱸ ᱛᱩᱢᱟᱹᱞ) - ᱑᱙᱘᱙
2. *ᱠᱷᱮᱨᱣᱟᱞ ᱠᱚ ᱫᱤᱥᱟᱹ ᱠᱟᱛᱮ* (ᱠᱟᱹᱦᱱᱤ ᱛᱩᱢᱟᱹᱞ) - ᱑᱙᱙᱒ ᱟᱨ ᱫᱚᱥᱟᱨ ᱨᱟᱫᱟ ᱒᱐᱐᱔ ᱥᱮᱨᱢᱟ ᱨᱮ
3. *ᱥᱮᱨᱮᱧ ᱟᱠᱷᱲᱟ ᱨᱮ ᱠᱷᱮᱨᱣᱟᱞ* (ᱥᱮᱨᱮᱧ ᱯᱩᱛᱷᱤ) - ᱑᱙᱙᱔
4. *ᱛᱷᱟᱹᱨᱤ ᱫᱟᱠᱟ ᱨᱮ ᱢᱮᱸᱫ ᱫᱟᱜ* (ᱜᱟᱭᱟᱱ ᱯᱩᱛᱷᱤ) - ᱑᱙᱙᱓
5. *ᱪᱮᱫ ᱨᱮ ᱪᱤᱠᱟᱹᱭᱮᱱᱟ* (ᱜᱟᱭᱟᱱ) - ᱒᱐᱐᱓

ᱪᱮᱫ ᱨᱮ ᱪᱤᱠᱟᱹᱭᱮᱱᱟ ᱯᱚᱛᱚᱵ
* **ᱨᱮᱰᱤᱭᱳ ᱜᱟᱭᱟᱱ**

1. *ᱵᱟᱦᱟ ᱢᱟᱹᱭ*
2. *ᱨᱟᱡᱩ ᱫᱟᱫᱟ*
3. *ᱡᱤᱛᱠᱟᱹᱨ ᱚᱱᱚᱞᱤᱭᱟᱹ*

* **ᱡᱟᱛᱨᱟ**

1. ᱥᱟᱹᱜᱩᱱ ᱢᱟᱨᱥᱟᱞ - ᱑᱙᱘᱒
2. ᱡᱟᱣᱜᱮ ᱫᱩᱞᱟᱹᱲ ᱡᱤᱭᱟᱹᱲ ᱛᱟᱦᱮᱱ ᱢᱟ - ᱑᱙᱘᱓
3. ᱵᱟᱹᱧ ᱵᱟᱰᱟᱭᱟ ᱛᱤᱱᱟᱹᱜ ᱥᱟᱹᱨᱤᱭᱟ
4. ᱥᱟᱶᱛᱟ ᱩᱜᱟᱹᱲ ᱨᱮ ᱦᱮᱸᱫᱮ ᱵᱤᱧ - ᱑᱙᱙᱐
5. ᱫᱩᱞᱟᱹᱲ ᱰᱟᱹᱦᱤ ᱨᱮ ᱜᱤᱫᱤ ᱠᱚ ᱢᱟᱰᱨᱟᱜ ᱠᱟᱱ - ᱑᱙᱙᱑
6. ᱡᱤᱣᱤ ᱞᱚᱜ ᱠᱟᱱ ᱢᱮᱫ ᱫᱟᱜ ᱡᱚᱨᱚᱜ ᱠᱟᱱ - ᱑᱙᱙᱓
7. ᱠᱩᱱᱟᱹᱢᱤ ᱪᱟᱸᱫᱚ ᱢᱟᱨᱥᱟᱞ
8. ᱡᱤᱣᱤ ᱥᱮᱸᱜᱮᱞ
9. ᱡᱚᱭ ᱡᱤᱛᱠᱟᱹᱨ ᱫᱮᱵᱚᱱ ᱢᱮᱱᱟ

## ᱮᱴᱟᱜ ᱠᱟᱹᱢᱤ ᱠᱚ

ᱜᱟᱭᱟᱱ ᱩᱫᱩᱜ ᱞᱟᱹᱜᱤᱫ ᱑᱙᱙᱐ ᱥᱮᱨᱢᱟ ᱨᱮ ᱠᱳᱞᱠᱟᱛᱟ ᱠᱷᱮᱨᱣᱟᱞ ᱰᱨᱟᱢᱟᱴᱤᱠ ᱠᱞᱟᱵᱽ ᱮ ᱵᱮᱨᱮᱫ ᱞᱮᱫᱟ᱾ ᱱᱚᱣᱟ ᱫᱚ ᱢᱟᱨᱥᱟᱞ ᱜᱟᱶᱛᱟ ᱨᱮᱭᱟᱜ ᱞᱟᱠᱪᱟᱨ ᱦᱟᱹᱴᱤᱧ ᱠᱟᱱᱟ᱾
ᱢᱟᱨᱥᱟᱞ ᱜᱟᱶᱛᱟ ᱵᱮᱱᱟᱣ ᱨᱮᱦᱚᱸ ᱠᱷᱮᱨᱣᱟᱞ ᱥᱚᱨᱮᱱᱟᱜ ᱟᱹᱰᱤ ᱢᱟᱨᱟᱝ ᱮᱱᱮᱢ ᱢᱮᱱᱟᱜᱼᱟ᱾ ᱱᱚᱣᱟ ᱜᱟᱶᱛᱟ ᱟᱜ ᱠᱩᱨᱩᱢᱩᱴᱩ ᱛᱮᱜᱮ *ᱨᱤᱢᱤᱞ* (ᱛᱟᱭᱚᱢ ᱛᱮ ᱮᱵᱷᱮᱱ ᱥᱟᱠᱚᱣᱟ ᱧᱩᱢ ᱟᱹᱨᱩ ᱞᱮᱱᱟ) ᱯᱟᱛᱷᱟᱢ ᱩᱪᱷᱟᱹᱱ ᱮᱦᱚᱵ ᱞᱮᱱᱟ᱾
ᱠᱟᱞᱤᱯᱚᱫᱚ ᱥᱚᱨᱮᱱ ᱟᱜ ᱥᱟᱥᱟᱯᱲᱟᱣ ᱛᱮ ᱱᱚᱣᱟ ᱯᱟᱛᱷᱟᱢ ᱫᱚ ᱤᱨᱟᱹᱞ ᱜᱮᱞ ᱫᱚᱥᱚᱠ ᱨᱮᱱ ᱯᱟᱯᱟᱲᱦᱟᱣᱤᱭᱟᱹ ᱠᱚ ᱴᱷᱮᱱ ᱟᱸᱫᱳᱲ ᱮ ᱥᱤᱨᱡᱟᱹᱣ ᱞᱮᱫᱟ᱾

᱒᱐᱐᱖ ᱥᱮᱨᱢᱟ ᱠᱷᱚᱱ ᱞᱮᱛᱟᱲ ᱜᱮ ᱠᱷᱮᱨᱣᱟᱞ ᱡᱟᱦᱮᱨ ᱯᱟᱛᱷᱟᱢ ᱮ ᱥᱟᱯᱲᱟᱣ ᱮᱫᱟ᱾

## ᱢᱟᱹᱱ ᱟᱨ ᱥᱤᱨᱯᱷᱟᱹ

ᱥᱟᱶᱦᱮᱫ ᱨᱮ ᱮᱱᱮᱢ ᱞᱟᱹᱜᱤᱫ ᱟᱹᱰᱤ ᱜᱟᱱ ᱢᱟᱹᱱ ᱟᱨ ᱥᱤᱨᱯᱷᱟᱹ ᱮ ᱟᱢᱟ ᱟᱠᱟᱫᱟ᱾

1. ᱵᱷᱟᱨᱚᱛ ᱡᱟᱠᱟᱛ ᱥᱟᱱᱛᱟᱲᱤ ᱚᱱᱚᱞᱤᱭᱟᱹ ᱜᱟᱶᱛᱟ ᱠᱷᱚᱱ *ᱥᱚᱨᱮᱥ ᱚᱱᱚᱞᱤᱭᱟᱹ* ᱢᱟᱹᱱ - ᱑᱙᱙᱒
2. ᱵᱷᱟᱨᱚᱛ ᱡᱟᱠᱟᱛ ᱥᱟᱱᱛᱟᱲᱤ ᱚᱱᱚᱞᱤᱭᱟᱹ ᱜᱟᱶᱛᱟ ᱠᱷᱚᱱ *ᱯᱚᱸᱰᱮᱛ ᱨᱟᱹᱜᱷᱩᱱᱟᱛᱷ ᱢᱩᱨᱢᱩ ᱩᱱᱩᱭᱦᱟᱹᱨ* ᱢᱟᱹᱱ - ᱒᱐᱐᱔
3. ᱥᱟᱦᱤᱛᱭᱚ ᱮᱠᱟᱰᱮᱢᱤ, ᱱᱟᱣᱟ ᱫᱤᱞᱞᱤ ᱠᱷᱚᱱ ᱥᱚᱨᱮᱥ ᱚᱱᱚᱞᱤᱭᱟᱹ ᱢᱟᱹᱱ - ᱒᱐᱐᱗
4. ᱯᱚᱪᱷᱤᱢ ᱵᱟᱝᱞᱟ ᱥᱟᱱᱛᱟᱲᱤ ᱮᱠᱟᱰᱮᱢᱤ ᱯᱚᱪᱷᱤᱢ ᱵᱟᱝᱞᱟ ᱥᱚᱨᱠᱟᱨ ᱠᱷᱚᱱ ᱥᱟᱨᱚᱫᱟ ᱯᱨᱚᱥᱟᱫᱽ ᱠᱤᱥᱠᱩ ᱩᱱᱩᱭᱦᱟᱹᱨ ᱥᱤᱨᱯᱷᱟᱹ - ᱒᱐᱑᱓
5. ᱯᱚᱪᱷᱤᱢ ᱵᱟᱝᱞᱟ ᱥᱚᱨᱠᱟᱨ ᱠᱷᱚᱱ ᱜᱩᱱᱤᱡᱚᱱ ᱥᱟᱨᱦᱟᱣ ᱢᱟᱹᱱ - ᱒᱐᱑᱕
6. ᱥᱟᱦᱤᱛᱭᱚ ᱮᱠᱟᱰᱮᱢᱤ, ᱱᱟᱣᱟ ᱫᱤᱞᱞᱤ ᱠᱷᱚᱱ ᱥᱟᱱᱛᱟᱲᱤ ᱛᱚᱨᱡᱚᱢᱟ ᱥᱟᱶᱦᱮᱫ ᱥᱤᱨᱯᱷᱟᱹ ('ᱟᱹᱱᱟᱹᱭᱠᱟᱹᱣ') - ᱒᱐᱑᱙
7. ᱵᱷᱟᱨᱚᱛ ᱫᱤᱥᱚᱢ ᱨᱤᱱᱤᱡ ᱫᱤᱥᱚᱢ ᱜᱚᱢᱠᱮ ᱨᱟᱢ ᱱᱟᱛᱷ ᱠᱚᱵᱤᱱᱫᱽ ᱴᱷᱮᱱ ᱠᱷᱚᱱ ᱯᱚᱫᱽᱢᱚᱥᱨᱤ ᱢᱟᱹᱱ ᱮ ᱧᱟᱢ ᱟᱠᱟᱫᱟ - ᱒᱐᱒᱒

## ᱥᱟᱹᱠᱷᱭᱟᱹᱛ

## ᱵᱟᱨᱦᱮ ᱡᱚᱱᱚᱲ